|  |
| --- |
| **PRAVILNIK**  **O ROKOVIMA, OBIMU I NAČINU SPROVOĐENJA ENERGETSKOG PREGLEDA U SISTEMU ENERGETSKOG MENADŽMENTA, KAO I SADRŽAJU I NAČINU DOSTAVLJANJA IZVODA IZ IZVEŠTAJA O SPROVEDENOM ENERGETSKOM PREGLEDU**  *("Sl. glasnik RS", br. 51/2022)* |

**Predmet**

**Član 1**

Ovim pravilnikom propisuju se rokovi u kojima obveznici sistema energetskog menadžmenta (u daljem tekstu: obveznici sistema) sprovode energetski pregled, obim i način sprovođenja energetskog pregleda za oblast industrijske energetike, za oblast energetike zgrada i za oblast energetike javnog sektora i sadržaj i način dostavljanja izvoda iz izveštaja o sprovedenom energetskom pregledu.

Odredbe ovog pravilnika primenjuju se na energetski pregled u sistemu energetskog menadžmenta i na energetski pregled koji sprovode velika pravna lica u skladu sa zakonom kojim se uređuju energetska efikasnost i racionalna upotreba energije.

**Značenje izraza**

**Član 2**

Izrazi upotrebljeni u ovom pravilniku imaju sledeće značenje:

1) *lokaciju* čine svi objekti za obavljanje delatnosti privrednog društva i javnog preduzeća, koji čine jednu ili više tehničko-tehnoloških celina u okviru jedne organizaciono-poslovne celine na određenoj prostornoj celini (adresa, katastarska parcela ili više katastarskih parcela) i čija ukupna potrošnja prelazi granične vrednosti propisane potrošnje energije;

2) *naručilac energetskog pregleda* je obveznik sistema ili veliko pravno lice koje naručuje sprovođenje energetskog pregleda;

3) *tekuće održavanje* je izvođenje radova koji se preduzimaju radi sprečavanja oštećenja koja nastaju upotrebom objekta ili radi otklanjanja tih oštećenja, a sastoje se od pregleda, popravki i preduzimanja preventivnih i zaštitnih mera odnosno svih radova kojima se obezbeđuje održavanje objekata na zadovoljavajućem nivou upotrebljivosti, kao što su krečenje, farbanje, zamena obloga, zamena sanitarija, radijatora, zamena unutrašnje i spoljašnje stolarije i bravarije, zamena unutrašnjih instalacija i opreme bez povećanja kapaciteta i drugi slični radovi, ako se njima ne menja spoljni izgled zgrade i ako nemaju uticaj na zajedničke delove zgrade i njihovo korišćenje;

4) *investiciono održavanje* je izvođenje građevinsko-zanatskih, odnosno drugih radova zavisno od vrste objekta u cilju poboljšanja uslova korišćenja objekta u toku eksploatacije.

**Rokovi u kojima obveznici sistema sprovode energetski pregled**

**Član 3**

Obveznici sistema sprovode energetski pregled periodično, najmanje jednom u šest godina.

Velika pravna lica koja nisu obveznici sistema sprovode energetski pregled najmanje jednom u četiri godine, u skladu sa zakonom.

Obveznici sistema će prvi energetski pregled sprovesti do 31. decembra 2025. godine.

**Obim energetskog pregleda za oblast industrijske energetike**

**Član 4**

Energetski pregled za oblast industrijske energetike obuhvata: energetske, industrijske, proizvodne procese, odnosno tehničke sisteme i objekte, kao i sredstva za transport robe i sirovina u okviru lokacije.

Energetski pregled za oblast industrijske energetike obuhvata pregled lokacija obveznika sistema sa pretežnom delatnošću u proizvodnom sektoru.

Energetski pregled za oblast industrijske energetike sprovodi se kod velikog pravnog lica koje nije obveznik sistema i čija je pretežna delatnost u proizvodnom sektoru, u skladu sa propisom kojim se uređuju minimalni kriterijumi sprovođenja energetskih pregleda, na način uređen ovim pravilnikom i propisom kojim se uređuje sadržaj izveštaja o sprovedenom energetskom pregledu.

Energetski pregled iz stava 3. ovog člana sprovodi se na objektima koji troše najmanje 80% ukupne godišnje potrošnje tog velikog pravnog lica.

**Obim energetskog pregleda za oblast energetike zgrada**

**Član 5**

Energetski pregled za oblast energetike zgrada obuhvata: energetska svojstva zgrade ili zgrada i svih tehničkih sistema koji koriste energiju za grejanje, hlađenje, ventilaciju i osvetljenje zarade, a koji čine energetske ili troškovne celine u okviru lokacije.

Energetski pregled za oblast energetike zgrada obuhvata pregled lokacija obveznika sistema sa pretežnom delatnošću u sektoru trgovine i usluga.

Energetski pregled za oblast energetike zgrada sprovodi se kod velikog pravnog lica koji nije obveznik sistema i čija je pretežna delatnost u sektoru trgovine i usluga, u skladu sa propisom kojim se uređuju minimalni kriterijumi sprovođenja energetskih pregleda, na način uređen ovim pravilnikom i propisom kojim se uređuje sadržaj izveštaja o sprovedenom energetskom pregledu.

Energetski pregled iz stava 3. ovog člana sprovodi se na objektima koji troše najmanje 80% ukupne godišnje potrošnje tog velikog pravnog lica.

**Obim energetskog pregleda za jedinice lokalne samouprave/gradske opštine**

**Član 6**

Energetski pregled za oblast energetike javnog sektora kada su obveznici sistema jedinice lokalne samouprave i gradske opštine obuhvata:

1) zgrade, javno osvetljenje i sve tehničke sisteme i energetske procese koje koristi jedinica lokalne samouprave/gradska opština i za koje snosi troškove potrošnje energije, odnosno energenata i tekućeg i/ili investicionog održavanja u funkciji poboljšanja energetske efikasnosti;

2) zgrade, javno osvetljenje i sve tehničke sisteme i energetske procese koje jedinica lokalne samouprave/gradska opština direktno ne koristi, a za koje snosi troškove potrošnje energije, odnosno energenata i tekućeg i/ili investicionog održavanja u funkciji poboljšanja energetske efikasnosti;

3) objekte, energetske procese i sve tehničke sisteme u javnim preduzećima čiji je osnivač jedinica lokalne samouprave/gradska opštine koje nisu posebni obveznici sistema.

**Obim energetskog pregleda za organe i organizacije**

**Član 7**

Energetski pregled za oblast energetike javnog sektora kada su obveznici sistema organi državne uprave, drugi organi i organizacije Republike Srbije, organi i organizacije autonomne pokrajine, ili organizacije za obavezno socijalno osiguranje obuhvata:

1) zgrade i sve tehničke sisteme i energetske procese koje koristi obveznik sistema i za koje snosi troškove potrošnje energije, odnosno energenata i tekućeg i/ili investicionog održavanja u funkciji poboljšanja energetske efikasnosti;

2) zgrade i sve tehničke sisteme i energetske procese koje obveznik sistema direktno ne koristi, a za koje snosi troškove potrošnje energije, odnosno energenata i tekućeg i/ili investicionog održavanja u funkciji poboljšanja energetske efikasnosti.

**Obim energetskog pregleda za ustanove**

**Član 8**

Energetski pregled za oblast energetike javnog sektora kada su obveznici sistema ustanove osnovane od strane Republike Srbije ili autonomne pokrajine u oblasti obrazovanja, nauke, kulture, fizičke kulture, zdravstvene zaštite, socijalne zaštite, društvene brige o deci i u drugim oblastima, ili drugi korisnici javnih sredstava koji nisu navedeni u čl. 6. i 7. ovog pravilnika, obuhvata:

1) zgrade i sve tehničke sisteme i energetske procese, koje koristi obveznik sistema i za koje snosi troškove potrošnje energije, odnosno energenata, tekućeg i/ili investicionog održavanja u funkciji poboljšanja energetske efikasnosti;

2) zgrade i sve tehničke sisteme i energetske procese koje obveznik sistema direktno ne koristi, a za koje snosi troškove potrošnje energije, odnosno energenata, tekućeg i/ili investicionog održavanja u funkciji poboljšanja energetske efikasnosti.

**Način sprovođenja energetskog pregleda**

**Član 9**

Energetski pregled sprovodi se vršenjem sledećih aktivnosti:

1) pripremnih aktivnosti;

2) neposrednog energetskog pregleda;

3) izrade predloga izveštaja o sprovedenom energetskom pregledu i usaglašavanja predloga izveštaja sa naručiocem energetskog pregleda;

4) izrade i dostavljanja izveštaja o sprovedenom energetskom pregledu;

5) završnog sastanaka izvršioca i naručioca energetskog pregleda.

**Pripremne aktivnosti**

**Član 10**

Pripremne aktivnosti obuhvataju:

1) uvodni sastanak na kome:

(1) izvršilac energetskog pregleda predstavlja u opštim crtama cilj energetskog pregleda i upoznaje naručioca energetskog pregleda sa njegovim obavezama i načelno, o podacima i dokumentima koje je za potrebe energetskog pregleda potrebno da pripremi;

(2) naručilac energetskog pregleda obaveštava izvršioca energetskog pregleda o licu ili licima koja su u njegovo ime zadužena za komunikaciju sa vodećim energetskim savetnikom tokom sprovođenja energetskog pregleda, kao i o imenu energetskog menadžera zaduženog za predmet energetskog pregleda;

(3) izvršilac energetskog pregleda obaveštava naručioca energetskog pregleda o energetskom savetniku koji će u toku vršenja energetskog pregleda biti vodeći energetski savetnik, zadužen za komunikaciju sa naručiocem energetskog pregleda i organizovanje energetskog pregleda;

(4) naručilac energetskog pregleda upoznaje izvršioca energetskog pregleda sa predmetom energetskog pregleda i dostupnim informacijama i podacima o tehnološkim procesima, tehničkim sistemima, postrojenjima, uređajima i postojećoj opremi, odnosno nameni pojedinih objekta i zgrada, kao i vrstama energenata koje koriste, upotrebi vode i drugih sirovina, načinu upravljanja energijom, do sada sprovedenim energetskim pregledima, važećim sertifikatom o energetskim svojstvima zgrada, ako je taj sertifikat urađen i izdat kroz Centralni registar energetskih pasoša, preduzetim merama energetske efikasnosti, kao i specifičnim zahtevima koje ima u vezi sa energetskim pregledom;

(5) naručilac energetskog pregleda zajedno sa izvršiocem energetskog pregleda obilazi tehničke sisteme, postrojenja, uređaje, opremu, odnosno objekte i zgrade u svrhu upoznavanja izvršioca energetskog pregleda sa predmetom energetskog pregleda;

(6) izvršilac i naručilac energetskog pregleda se dogovaraju o načinu komunikacije tokom sprovođenja energetskog pregleda;

2) nakon održanog uvodnog sastanaka, izvršilac energetskog pregleda dostavlja naručiocu energetskog pregleda upitnik i zahtev da dostavi odgovarajuću tehničku dokumentaciju u vezi sa predstojećim neposrednim energetskim pregledom, uključujući ali ne ograničavajući se na podatke o energetskim svojstvima postrojenja, uređaja, opreme, odnosno objekata i zgrada, podatke o potrošnji energije, vode i sirovina, kao i dokumentaciju o prethodno sprovedenim energetskim pregledima;

3) naručilac energetskog pregleda dostavlja izvršiocu energetskog pregleda odgovore na pitanja iz upitnika i svu zatraženu a raspoloživu dokumentaciju i podatke;

4) na osnovu analize odgovora na upitnik i dostavljenih podataka i dokumentacije, izvršilac energetskog pregleda po potrebi dostavlja naručiocu energetskog pregleda zahtev da odgovori na dodatna pitanja i dogovara se o vremenu, predmetu i planu neposrednog energetskog pregleda;

5) naručilac energetskog pregleda dostavlja izvršiocu energetskog pregleda odgovore na dodatna pitanja;

6) izvršilac energetskog pregleda dostavlja naručiocu energetskog pregleda termin plan neposrednog energetskog pregleda.

**Neposredan energetski pregled**

**Član 11**

Neposredan energetski pregled, u skladu sa dogovorenim planom sprovođenja, organizuje naručilac energetskog pregleda, uvodeći izvršioca energetskog pregleda u posao i pokazujući mu predmet energetskog pregleda.

U neposrednom energetskom pregledu, pored energetskih savetnika, mogu da učestvuju i druga lica koja odredi naručilac energetskog pregleda.

Izvršilac energetskog pregleda neposrednim uvidom ustanovljava i proverava tačnost i kvalitet podataka i informacija o potrošnji energije, vode i sirovina, energetskoj efikasnosti, stanju i načinu održavanja opreme i uređaja, koje je dobio od naručioca energetskog pregleda.

Provera ili utvrđivanje podataka iz stava 3. ovog člana, vrši se preuzimanjem podataka sa postojećih mernih instrumenta, a može se vršiti i direktnim merenjima pomoću drugih neinvazivnih mernih instrumenta.

Izvršilac energetskog pregleda dolazi do potrebnih informacija i podataka i kroz odgovore kompetentnih lica koja odredi naručilac energetskog pregleda.

Na zahtev izvršioca energetskog pregleda, pojedini segmenti neposrednog energetskog pregleda mogu se ponoviti.

**Predlog izveštaja o sprovedenom energetskom pregledu**

**Član 12**

Izvršilac energetskog pregleda na osnovu analize dobijenih odgovora na upitnik, dostavljene dokumentacije i podataka, kao i podataka dobijenih u neposrednom energetskom pregledu, priprema predlog izveštaja o sprovedenom energetskom pregledu propisane sadržine i dostavlja ga naručiocu energetskog pregleda.

**Usaglašavanje predloga izveštaja o sprovedenom energetskom pregledu**

**Član 13**

Ukoliko ima primedbi na predlog izveštaja o sprovedenom energetskom pregledu, naručilac energetskog pregleda dostavlja izvršiocu energetskog pregleda primedbe koje se pre svega odnose na tačnost podataka navedenih u izveštaju.

Ako je potrebno, naručilac i izvršilac energetskog pregleda mogu održati jedan ili više sastanaka radi usaglašavanja stavova u vezi sa predlogom izveštaja o sprovedenom energetskom pregledu.

O sastancima iz stava 2. ovog člana vodi se zapisnik koji potpisuju obe strane.

**Izveštaj o sprovedenom energetskom pregledu**

**Član 14**

Nakon usaglašavanja teksta predloga izveštaja o sprovedenom energetskom pregledu, ili u slučaju ako naručilac energetskog pregleda nije imao primedbi na predlog izveštaja, izvršilac energetskog pregleda dostavlja naručiocu energetskog pregleda izveštaj o sprovedenom energetskom pregledu propisane sadržine.

Izveštaj iz stava 1. ovog člana dostavlja se u elektronskoj formi i u dva odštampana primerka, potpisan od strane energetskih savetnika koji su učestvovali u sprovođenju energetskog pregleda.

**Završni sastanak**

**Član 15**

Izvršilac energetskog pregleda sa naručiocem energetskog pregleda zakazuje održavanje završnog sastanka u roku ne dužem od sedam dana od dana dostavljanja izveštaja o sprovedenom energetskom pregledu.

Na završnom sastanku izvršilac energetskog pregleda predstavlja rezultate sprovedenog energetskog pregleda.

Uz izveštaj o sprovedenom energetskom pregledu energetski savetnici koji su učestvovali u izradi tog izveštaja prilažu potpisanu izjavu o nepostojanju sukoba interesa u skladu sa zakonom kojim se uređuju energetska efikasnost i racionalna upotreba energije i fotokopiju svojih licenci energetskog savetnika.

**Sadržaj izvoda iz izveštaja**

**Član 16**

Izvod iz izveštaja sadrži:

1) naslovnu stranu;

2) rezime rezultata energetskog pregleda.

**Naslovna strana**

**Član 17**

Naslovna strana izvoda iz izveštaja sadrži:

1) poslovno ime/naziv naručioca energetskog pregleda;

2) PIB i matični broj naručioca energetskog pregleda;

3) naziv lokacije ili drugi naziv predmeta energetskog pregleda;

4) poslovno ime izvršioca energetskog pregleda;

5) vrstu izveštaja o sprovedenom energetskom pregledu u skladu sa propisom kojim se bliže propisuje sadržina izveštaja o sprovedenom energetskom pregledu;

6) ime i prezime i broj licence energetskih savetnika koji su učestvovali u sprovođenju energetskog pregleda;

7) period sprovođenja energetskog pregleda;

8) rezime rezultata sprovedenog energetskog pregleda;

9) datum izveštaja.

**Rezime rezultata energetskog pregleda**

**Član 18**

Rezime rezultata sprovedenog energetskog pregleda sadrži:

1) podatke koji se odnose na potrošnju energenata, energije i vode predmeta energetskog pregleda u periodu od sprovođenja prethodnog energetskog pregleda, ili, u slučaju prvog energetskog pregleda, od dana stupanja na snagu ovog pravilnika, i to:

(1) pregled godišnje potrošnje energenata u fizičkim jedinicama (npr.: t, Nm3, Sm3, m3);

(2) pregled godišnje potrošnje energije (MJ/god. ili kWh/god.);

(3) pregled godišnje emisije ugljen-dioksida (t CO2/god.);

(4) pregled godišnje potrošnje vode (m3/god.);

(5) pregled godišnjih troškova za energiju (RSD/god.) za korisnike javnih sredstava;

(6) pregled godišnjih troškova za utrošenu vodu (RSD/god.);

(7) pregled specifične potrošnje i specifičnih troškova za energiju (potrošnja energije, odnosno troškovi svedeni na jedinični proizvod);

(8) strukturu potrošnje energije koja prikazuje sve vrste energije koje koristi naručilac energetskog pregleda, izražene u procentima;

2) ocenu stanja menadžmenta energijom koja uzima u obzir najveće uočene nedostatke, kao i predloge za unapređenje menadžmenta energijom;

3) sažet predlog mera energetske efikasnosti, visinu investicije potrebne za sprovođenje tih mera i procenu uštede energije i smanjenja troškova ako bi naručilac energetskog pregleda sproveo predložene mere energetske efikasnosti, i to:

(1) procenu uštede pojedinih vrsta energije koje koristi naručilac energetskog pregleda (MJ/god i kWh/god.);

(2) procenu ukupne godišnje uštede energije, izraženu u procentima;

(3) procenu ukupnog smanjenja troškova po osnovu sprovođenja predloženih mera (RSD/god) za korisnike javnih sredstava;

(4) godišnje smanjenje troškova za energiju koje bi se ostvarilo primenom predloženih mera, izraženo u procentima, za korisnike javnih sredstava;

(5) procenu vrednosti investicije i prost period povraćaja investicija za predložene mere;

(6) procenu smanjenja emisije SO2 po osnovu uštede pojedinih vrsta energije, ukupno (tCO2/god.) i izraženo u procentima;

4) preporuku za redosled sprovođenja predloženih mera, s obzirom na visinu neophodnih investicija i period povraćaja investicija;

5) zaključak.

**Način dostavljanja izvoda iz izveštaja**

**Član 19**

Izvod iz izveštaja dostavlja se ministarstvu nadležnom za poslove energetike u jednom odštampanom primerku poštom i putem informacionog sistema SEMIS.

Izvod iz izveštaja dostavlja se ministarstvu nadležnom za poslove energetike na popunjenom obrascu koji se objavljuje na internet stranici ministarstva nadležnog za poslove energetike.

**Završna odredba**

**Član 20**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".